kardosdrur/scandi-wiki huggingface dataset:
Ludvig Heiberg

Ludvig Heiberg (født 12. september 1760, død 21. september 1818) var en dansk rektor.

Ludvig Heiberg var bror til forfatteren Peter Andreas Heiberg, blev født i Vordingborg og gik i latinskolen sammesteds, hvorfra han dimitteredes 1777. Næste år tog han filosofisk, 1783 filologisk eksamen og 1785 magistergraden i filologi. 1786 blev han konrektor ved Ribe Katedralskole, 1797 rektor ved Katedralskolen i Odense, hvor han virkede til sin død; siden 1810 var han titulær professor. I 1816 blev han optaget i Det kongelige danske Selskab for Fædrelandets Historie.

Han har skrevet en betydelig mængde mindre afhandlinger, som for største delen findes spredte omkring i tidsskrifter og skoleprogrammer. En del af dem drejer sig om skolespørgsmål som forholdet mellem skolen og hjemmet, skoletugten og skolens reform. I andre behandler han dansk leksikografi, især i tilknytning til Benjamin Georg Sporons bekendte værk om Enstydige danske Ords Bemærkelse, hvoraf han leverede en ny udgave med en levnedsbeskrivelse af Sporon og enkelte tillæg (1807); i anledning heraf blev han opfordret til og påtog sig også at arbejde med på Videnskabernes Selskabs Ordbog, men nåede næsten ikke at få udrettet noget.

Af arbejder i den klassiske filologi har han kun leveret nogle mindre bidrag til den græske leksikografi (i et program fra Odense 1815) og desuden danske oversættelser af en del skrifter af Lukian; disse har vel adskillige vellykkede steder, men i det hele taget er deres danske sprogform dog ikke meget tiltalende og blev også genstand for kritik på hans egen tid.

Han ægtede 4. maj 1790 Francisca Mathilde Hansen (født i København 11. februar 1770, død i Odense 15. april 1836), datter af kancelliråd, brygger og rådmand Jens Hansen.

Kilder 
 Thomas Hansen Erslew, Almindeligt Forfatterlexicon for Kongeriget Danmark med tilhørende Bilande fra 1814.
 N.M. Petersen, Den danske Literaturs Historie, V.
 Christian Molbech, Videnskabernes Selskabs Historie, s. 395.

Skolefolk fra Danmark
Filologer fra Danmark
Oversættere fra Danmark
Ludvig
Danskere i 1700-tallet
Danskere i 1800-tallet
Personer fra Vordingborg
Personer i Dansk Biografisk Leksikon
Titulære professorer fra Danmark
Dansksprogede forfattere fra Danmark
Linstow

Linstow kan have flere betydninger:

 Linstow (adelsslægt) – en tysk-dansk adelsslægt
 Linstow (Dobbin-Linstow) – en by i kommunen Dobbin-Linstow i Landkreis Güstrow i Mecklenburg-Vorpommern i Tyskland
 Dobbin-Linstow – en kommune (Gemeinde) i Landkreis Güstrow i Mecklenburg-Vorpommern
 Linstower See – en sø i Mecklenburg-Vorpommern
Cornelius Wleugel

Cornelius Wleugel (16. oktober 1764 – 22. januar 1833) var en dansk søofficer.

Cornelius Wleugel var søn af Johan Peter Wleugel. Han blev 1778 søkadet og ansattes allerede 1781 hos admiral Poul Løvenørn i fregatten Kiel som medhjælper ved dennes forsøg med søure, 1782 udnævntes han til sekondløjtnant i marinen, 1789 til premierløjtnant, 1796 til kaptajnløjtnant, 1803 til kaptajn, 1810 til kommandørkaptajn, 1815 til kommandør og 1828 til kontreadmiral. 1788-91 assisterede han sin fader ved Dokkens administration, 1791-94 var han interims-ekvipagemester, 1796 udkommanderedes han med linjeskibet Sophie Frederikke, samme år ansattes han ved indrulleringen i Moss, 1797-98 førte han et koffardiskib, var derefter 1798 udkommanderet med Oldenborg til St. Helena og 1799-1801 med fregatten "Havfruen" i Middelhavet under Jost van Dockum, 1802 var Wleugel chef for briggen Nidelven på togt i Nordsøen, 1804 for vagtskibet i Øresundet, fregatten Frederiksværn, 1805 for skonnerten "Ørnen" i evolutionseskadren; 1807 var han ansat i blokskibet Mars på Københavns Red og havde her 23. og 31. august nogle sammenstød med fjenden, 1809-12 gjorde han tjeneste på den franske Scheldeflåde, var chef for det franske linjeskib Dantzick og dekoreredes med Æreslegionen.

Ved hjemkomsten ansattes han som chef for stykprammen Søløven på Københavns Red, 1814-15 udkommanderedes han med kadetskibet som meddommer. Efter Fredsslutningen 1815 indskrænkedes marinens virksomhed meget betydelig, og Wleugel kom ikke oftere til søs. Han blev 1826 chef for 1. division af Holmens søfolk og var i denne stilling til sin død.

Han har i Kjøbenhavnske Efterretninger om lærde Sager samt Nye danske Magasin udgivet nogle historiske afhandlinger fra Christian 5.’s tid og var medlem af Det kongelige danske Selskab for Fædrelandets Historie fra 1817.

Wleugel var gift: 1. (25. november 1802) med Juliane Marie Holmskiold (født 14. januar 1777 død 31. marts 1814), datter af gehejmeråd Johan Theodor Holmskiold; 2. (1815) med Antoinette Magdalene Dorrien (død 14. januar 1862), datter af generalmajor Liebert Hieronymus Dorrien.

Kilder 
 Thomas Hansen Erslew, Almindeligt Forfatterlexicon for Kongeriget Danmark med tilhørende Bilande fra 1814.
 Dagen, 1833 nr. 24.

Admiraler fra Danmark
Historikere fra Danmark
Riddere af Æreslegionen
Danskere i fremmed militær tjeneste
Riddere af Dannebrog
Personer i Dansk Biografisk Leksikon
Dansksprogede forfattere fra Danmark
Ea Jeppesen

Ea Jeppesen (født 1978) er en dansk forfatter. Hun er uddannet fra Forfatterskolen 2006 og debuterede i 2009 med prosabogen Hun bryder sig langsomt om hunde. Bogen blev anmeldt i flere større medier; bl.a. skrev Berlingske, at Jeppesen "debatterer fint og fragmenteret".

Udgivelser 
 Hun bryder sig langsomt om hunde, Athene 2009,  (prosa)

Kilder

Eksterne henvisninger 
 Portræt af Ea Jeppesen i Berlingske
 Anmeldelse på Litteratursiden.dk
 Omtale i Weekendavisen
 Anmeldelse i Fyens Stiftstidende

Romanforfattere fra Danmark
Dansksprogede forfattere fra Danmark
Linstow (adelsslægt)

von Linstow er en uradelsslægt fra Mecklenburg, der også har slået rod i Danmark. Den henregnes i Mecklenburg til de såkaldte obotritiske slægter, som blev i landet, efter det var undertvunget af Henrik Løve 1166. Riddere af navnet Linstow nævnes allerede på Karl den Stores tid. En gren af familien også har forplantet sig til England og Skotland herfra til Nordamerika, i hvilke lande den endnu blomstrer under navnet Livingstone.

Våben 
Slægten fører et af sort og sølv tværdelt skjold, på hjelmen en hvidklædt jomfru og en sortklædt moriankvinde, holdende mellem sig en grøn krans, hvori en seksoddet guldstjerne, og hver i den anden hånd en grøn krans.

Historie 
Jægermester i den storfyrstelige del af Holsten Christoph Hartwig von Linstow (1740-1823) trådte i dansk tjeneste 1773, udnævntes 1784 til overforstmester og deltog som sådan i de store forbedringer af de danske statsskoves drift. 28. januar 1777 naturaliseredes han som dansk adel og belønnedes senere med det hvide bånd og gehejmekonferensrådstitlen. Hans grav findes i Folehave Skov ved Hørsholm. Han var fader til amtmand, først over Sønderborg og Nordborg Amter, senere i Lauenburg, kammerherre Frederik August von Linstow (1775-1848), der stedse lagde et udpræget dansk sindelag for dagen og bl.a. hævdede dansktalende embedsmænds ansættelse i Nordslesvig, endvidere til kammerherre Wilhelm Bernhard von Linstow (1776-1847), som var overførster i Nordsjælland 1805-19, senere jægermester i Lauenburg, og endelig til arkitekten Hans Ditlev Frantz von Linstow (1787-1851). Denne linje lever nu i Tyskland og Amerika.

Wilhelm Bernhard von Linstow var fader til kammerherre, regeringspræsident i Lauenborg Hartwig Christian Wilhelm von Linstow (1810-1884), hvis eneste søn var landvogt Theodor Karl Gustav (1841-1874).

Hofmester hos Prinsesse Charlotte Amalie, kurator for Vemmetofte Kloster, gehejmekonferensråd og hvid ridder Eggert Christoffer von Linstow (1695-1774) trådte som ganske ung i dansk hoftjeneste. Hans afkom naturaliseredes som dansk adel 1. marts 1892.

Kilder 
 Poul Bredo Grandjean, "Linstow", i: Christian Blangstrup (red.), Salmonsens Konversationsleksikon, København: J.H. Schultz Forlag 1915-30.
 Danmarks Adelskaldender 1878

Linstow
Linstow
Finding Forrester

Finding Forrester er en amerikansk film fra 2000 instrueret af Gus Van Sant efter manuskript af Mike Rich og med Rob Brown og Sean Connery i hovedrollerne.

Medvirkende

Modtagelse

Priser og nomineringer 

 Filmfestivalen i Berlin (uddelt 2001)
 Guldbjørnen for bedste film (Gus Van Sant), nomineret
 Prize of the Guild of German Art House Cinemas (Gus Van Sant), vandt

 Black Reel Awards (uddelt 2001)
 Bedste mandlige birolle (Rob Brown)

Eksterne henvisninger 

 
 Finding Forrester på Box Office Mojo 

Amerikanske film fra 2000
Dramafilm fra USA
Engelsksprogede film
Film instrueret af Gus Van Sant
Film fra Columbia Pictures
Johan Daniel Timotheus Manthey

Johan Daniel Timotheus Manthey (30. marts 1771 – 1. oktober 1831) var en dansk-tysk konferensråd.

Manthey blev født i Glückstadt, hvor hans fader, Ludvig Manthey (død 1813 som præst ved Sankt Petri Kirke i København), var slots- og garnisonspræst; hans moder var Sophia Dorothea født Hermes. Manthey blev student 1788 og anvendte nogle år på teologiske studier, indtil han 1793 blev huslærer for en af A.P. Bernstorffs sønner, hvilket førte ham ind på en anden livsbane, i det han 1796 blev konsulatssekretær i Algier. 1797 gik han som legationssekretær til Paris, vendte 1800 tilbage til Danmark som sekretær i departementet for de udenlandske sager, i hvilken stilling han med en afbrydelse 1803, da han var Chargé d'affaires i Hamburg, fungerede til 1808, da han udnævntes til sekretær ved Ordenskapitlet. I dette embede døde Manthey, der 1804 var blevet legationsråd, 1811 gehejmelegationsråd, 1828 konferensråd og 1829 Kommandør af Dannebrog.

Foruden at være censor for hovedstadens politiske blade, samt fungerede som en uofficiel regeringsbetalt politisk redaktør ved det Berlingske Dansk Statstidende, beklædte Manthey fra 1829 den vanskelige post som direktør for økonomien ved det Kongelige Teater og censor. Han havde flere gode betingelser for at udfylde denne plads: levende interesse for de skønne kunster, stor belæsthed og en velvillig, human tankegang, for hvilken det er betegnende, at han var den første direktør, der indbød skuespillerne til sit hjem. Alligevel lykkedes det ham ikke hos personalet at vinde den fortjente anerkendelse, der først kom til orde efter hans død.

1818 blev han medlem af Det kongelige danske Selskab for Fædrelandets Historie.

Foruden nogle taler, politiske småskrifter m. m. har Manthey ladet trykke begyndelsen til en, desværre aldrig udkommet, samling biografier af riddere efter de til Ordenskapitlet indkomne biografier.

Gift 23. september 1803 med Lucie Margrethe Valentiner (født 13. november 1781 død 18. juni 1824), datter af Georg Valentiner i Flensborg.

Henvisninger

Kilder 
 Thomas Hansen Erslew, Almindeligt Forfatterlexicon for Kongeriget Danmark med tilhørende Bilande fra 1814.
 Thomas Overskou, Den danske Skueplads, V.
 T. Vogel-Jørgensen, Berlingske tidende gennem to hundrede aar. 1749-1949, bind 1, Berlingske, 1949. Kapitel 6: "Den Berlingske Avis som Statstidende", s. 153-216.

Embedsmænd fra Danmark
Historikere fra Danmark
Kommandører af 1. grad af Dannebrog
Frimurere fra Danmark
Redaktører fra Danmark
Personer fra Glückstadt
Danskere i 1700-tallet
Danskere i 1800-tallet
Diplomater fra Danmark
Personer i Dansk Biografisk Leksikon
Ordenskapitlet
Det Kongelige Teaters direktører
Dansksprogede forfattere fra Danmark
Konferensråder fra Danmark
Christoph Hartwig von Linstow

Christoph Hartwig von Linstow (14. september 1740 i Belitz, Mecklenburg-Schwerin – 12. april 1823 i Hørsholm) var en dansk forstmand og overførster.

Han blev født 14. september 1740 i Mecklenburg, hvor hans fader, Heinrich Levin von Linstow, tidligere dansk kaptajn, ejede 2 godser; moderen var født Lowzow af huset Renzow. Linstow kom i sit 13. år til Holsten, blev kadet i det storfyrstelige holstenske Livdragonregiment, blev løjtnant 1758 og kom næste år til Rusland, hvor han 1760 blev fløjadjudant hos storfyrsten, den senere zar Peter 3. af Rusland. 1761 blev Linstow premiermajor og året efter generaladjudant hos marskallen over de holstenske tropper, hvorhos han blev forsat til Holsten. Her opgav han den militære løbebane, blev 1764 russisk kammerjunker og jægermester i den storfyrstelige del af Holsten med bolig i Kiel, 1773 kammerherre; da landet samme år gik over til Danmark, beholdt han sin stilling, 1777 fik han indfødsret og adelspatent og blev udnævnt til dansk kammerherre, 1780 blev han forflyttet til 2. holstenske Jægermesterdistrikt (Plön), 1782 blev han Ridder af Dannebrog. 5. april 1784 udnævntes Linstow til dansk overforstmester, som afløser for Daniel Nicolaus von Warnstedt, og fik bolig i Hørsholm.

I denne stilling, som Linstow beklædte til sin død, 12. april 1823, gennemførte han sammen med G.W. Brüel og C.A.C. Claussen store forbedringer i driften af de danske statsskove, om end hans virkefelt sandsynligvis er blevet indskrænket noget ved, at C.D.F. Reventlow, hans foresatte, selv tog sig så meget af skovbruget.

Linstow ægtede 1774 Charlotte Benedicte Eleonore von der Lühe (4. januar 1753 – Hørsholm 18. oktober 1837), datter af Hans Albrecht von der Lühe, officer i dansk tjeneste. Linstow, der 1812 var udnævnt til gehejmekonferensråd, ligger begravet i Folehave Skov ved Hørsholm. En søn, Wilhelm Bernhard von Linstow, var også forstmand. En anden søn var arkitekt i Norge Hans Ditlev Frantz von Linstow, og sønnen August von Linstow blev amtmand.

Kilder

Eksterne henvisninger 
 

 

Embedsmænd fra Danmark
Overførstere fra Danmark
Jægermestre fra Danmark
Kammerherrer fra Danmark
Danskere i 1700-tallet
Danskere i 1800-tallet
Christoph Hartwig von
Riddere af Dannebrog (1671-1808)
Gehejmekonferensråder fra Danmark
Eggert Christoffer von Linstow

Eggert Christoffer von Linstow (30. september 1695 – 29. april 1774 i København) var dansk gehejmeråd og amtmand.

Linstow, der var en søn af Levin Heinrich von Linstow til Linstow i Mecklenburg og Ursula Margrethe von Knuth af Lehsten, fødtes 30. september 1695, kom som ung til Danmark og ansattes 1721 som hofjunker hos Prins Carl og senere hos Prinsesse Sophie Hedevig, efter at begge havde taget bolig på Vemmetofte. 1733 udnævntes han til amtmand over Kolding Amt og fik året efter titel af etatsråd. 1737 udnævntes han til hofmester hos Prinsesse Charlotte Amalie og kurator for Vemmetofte Kloster. 1738 fik han det hvide bånd og 1741 dronningens orden, l'union parfaite. 1746 blev han gehejmeråd og 1763 gehejmekonferensråd. Sit embede som hofmester hos Charlotte Amalie, af hvem han var meget yndet, beklædte han til sin død, der indtraf 29. april 1774 i København, få dage efter hans hustrus, Margrethe Vind, datter af kammerherre Vilhelm Carl Vind til Harrested, Dame de l'union parfaite (født 1707), hvem han 1730 havde ægtet.

Han er malet 1763 af Ulrich Ferdinandt Beenfeldt (Vemmetofte).

Kilder 
 Dansk Biografisk Leksikon

Eggert Christoffer von
Modtagere af l'union parfaite
Embedsmænd fra Danmark
Amtmænd fra Danmark
Danskere i 1700-tallet
Riddere af Dannebrog (1671-1808)
Personer i Dansk Biografisk Leksikon
Gehejmekonferensråder fra Danmark
Margrethe Vind

Margrethe Giedde Vind, gift von Linstow (14. januar 1708 på Harrestedgård i Hyllinge – 18. april 1774 i København) var en dansk adelsdame.

Hun var datter af kammerherre Vilhelm Carl Vind til Harrestedgård og Dame de l'union parfaite. Hun blev 1730 gift med Eggert Christoffer von Linstow.

Hun er sammen med ægtemanden begravet i Vor Frue Kirke.

Margrethe
Modtagere af l'union parfaite
Danskere i 1700-tallet
The Nellie Olesons

The Nellie Olesons er en sketch-gruppe, der har base i Los Angeles. Gruppens navn er stammer fra Laura Ingalls' rival Nellie Oleson i bog- og tv-serien Det Lille Hus på Prærien. Gruppen begyndte i New York City og turnerede rundt i USA og Canada og har stået bag Montreals "Just for Laugh" og Torontos "We're Funny That Way". Gruppens kortfilm, "The Nellie Olesons", vandt prisen "Audience Award for Best Short Video" ved en Outfest i 1997. The Nellie Olesons brugte 2005 på at opføre "Older! Uglier! Meaner!" på forskellige spillesteder.

Eksterne links 
 The Nellie Olesons webside 

Underholdning
Grupper
Københavns Amt (1662-1793)

Københavns Amt var et dansk amt oprettet 1662 og 1793 videreført som Københavns Amt.

Amtmænd 
 1682 – 1699: Adam Levin Knuth
 1699 – 1709: Knud Juel
 1716 – 1723: Iver Rosenkrantz
 1724 – 1730: Hans Seidelin
 1730 – 1749: Johan Ludvig greve von Holstein
 1749 - 1750: Konrad Ditlev von Reventlow
 1750 – 1755: Christian Sigfred von Plessen
 1773 – 1793: Christian Ludvig Scheel-Plessen (i stillingen indtil 1799)

Eksterne henvisninger 
 Nicolai Jonge: Danmarksbeskrivelse, 1777

Danmarks amter (1662-1793)
Kresten Refslund Thomsen

Kresten Refslund Thomsen (født 19. august 1884 i Broager, død 10. januar 1960) var en dansk amtmand og kammerherre.

Han var søn af frimenighedspræst Rasmus Thomsen (død 1905) og hustru f. Refslund. Han kom fra Sønderjylland og var elev i Haderslev Latinskole indtil 1902, men rejste pga. preussisk chikane til København, hvor han i 1903 tog studentereksamen og i 1907 tog den afsluttende eksamen som cand.polit. Han studerede 2 år forvaltningsret i Berlin; medarbejder ved Heimdal 1907, redaktør af samme 1910; indkaldt under 1. verdenskrig 1915-18; såret på østfronten 1915; tjeneste ved civilforvaltningen i Østprøjsen 1917-18

I tiden op til Genforeningen i 1920 blev Refslund Thomsen af Den internationale Kommission (CIS) konstitueret som landråd for Aabenraa Kreds og derefter amtmand for Aabenraa Amt 1920-32 og Aabenraa-Sønderborg Amt 1932-54. I perioden 1935-44 var han tillige politiadjudant for de sønderjyske landsdele.

Han var den nordslesvigske vælgerforenings konsulent 1908-19; formand for over-landvæsenskommissionen for Aabenraa amt 1920-50; formand i bestyrelsen for Sparekassen for Aabenraa By og Amt 1920-55; formand for den sønderjydske realkreditkommission af 1925; formand for kommissionen ang. afvandingen af Marsken ved Tønder 1931-52; formand for kontrolkomitéen i Sønderjydsk Hypoteklånefond; formand for direktionen for Statshospitalet i Sønderborg 1931-54; Justitsministeriets tilsynsførende ved Bygningsbrandforsikringen i de sønderjydske Landsdele 1931-54; medl. af den sønderjydske skolekommission 1945-46; medl. af bestyrelsen for Lånekassen for Sønderjylland til 1947 og for A/S Det kgl. octr. alm. Brandassurance-Compagni 1934; medl. af repræsentantskabet for Kjøbenhavns Handelsbank 1936.

Han var Storkorsridder af Dannebrogordenen og Dannebrogsmand.

Kilder 
 Kraks Blå Bog 1957

Amtmænd fra Danmark
Embedsmænd fra Danmark
Personer fra Broager
Storkors af Dannebrog
Økonomer fra Danmark
Personer i Kraks Blå Bog (afdøde)
Danskere i 1. verdenskrig
Drillbit Taylor

Drillbit Taylor (aka Drillbit Taylor: Budget Bodyguard) er en amerikansk komediefilm fra 2008 instrueret af Steven Brill efter manuskript af Seth Rogen, John Hughes og Kristofor Brown og produceret af Judd Apatow. Film har Owen Wilson i hovedrollen som Drillbit Taylor, tidligere soldat og nu en hjemløs bums, der hjælper tre drenge med at bekæmpe en psykopatisk bølle i skolen.

Medvirkende 
 Owen Wilson
 Nate Hartley
 Troy Gentile
 David Dorfman
 Alex Frost
 Josh Peck
 Leslie Mann
 Danny R. McBride
 Stephen Root
 Ian Roberts
 Lisa Lampanelli
 Lisa Ann Walter
 Hynden Walch
 Valerie Tian
 Beth Littleford
 Steve Bannos
 Chuck Liddell
 Robert Allen Mukes
 Adam Baldwin
 Cedric Yarbrough
 Tichina Arnold
 Kevin Hart
 Matt Besser
 David Koechner

Eksterne henvisninger 
 

Amerikanske film fra 2008
Komediefilm fra USA
Berlin-klassen

Berlin-klassen (også omtalt som Klasse 702) er de største skibe i Deutsche Marine og skibene er navngivet efter større tyske byer. Navnet på denne type forsyningsskibe er på tysk Einsatzgruppenversorger, hvilket frit oversat betyder indsatsgruppeforsørger. Klassen er beregnet til at understøtte en flådestyrke over en tidsperiode.

Berlin-klassen er i stand til at medbringe:

 7.600 tons brændstof (F-75)
 490 tons flybrændstof (F-44)
 126 tons smøreolie
 195 tons ammunition
 125 tons frostvarer
 100 tons proviant
 1.330 tons ferskvand
 84 stk. standardcontainere

Skibene kan ligesom Søværnets Absalon-klasse udrustes med et felthospital. Felthospitalet er opbygget af et antal containere, der kan variere alt efter behovet, men med op til 45 senge inklusiv en intensiv afdeling med 4 sengepladser.

Skibene i klassen hører under støtteeskadren (Trossgeschwader) i Wilhelmshaven

Galleri

Referencer

Kilder 
Jane's Figting Ships 2004-2005 edited by Stephen Saunders ()

Eksterne links 
 Deutschen Marine: Berlin-klassen 
 Deutsche Marine: Flyer om Berlin-klassen 
 NDR-melding 
 dmkn.de: Berlin-klassen 

Krigsskibe fra Tyskland
Funny Farm

Funny Farm er en amerikansk komediefilm fra 1988 instrueret af George Roy Hill efter manuskript af Jeffrey Boam baseret på romanen af samme navn af Jay Cronley. Filmen har Chevy Chase og Madolyn Smith i hovedrollerne som ægteparret der flytter ud på landet for at finde fred og ro, men i stedet finder en tilværelse blandt tossede bonderøve og lede naboer.

Medvirkende 
 Chevy Chase
 Madolyn Smith
 Kevin O'Morrison
 Mike Starr
 Glenn Plummer
 Kevin Conway
 Joseph Maher
 Bill Fagerbakke
 Nicholas Wyman
 William Newman

Eksterne henvisninger 
 

Amerikanske film fra 1988
Komediefilm fra USA
Anders Faaborg Mülertz

Anders Faaborg Mülertz (11. september 1788 – 4. februar 1844) var en dansk rektor.

Anders Faaborg Mülertz blev født i Kalundborg, hvor hans fader, Frederik Mülertz, var købmand (død 1813); moderen hed Karen født Faaborg. Mülertz blev 1800 sat i det Schouboeske Institut i København, hvorfra han 1804 blev dimitteret til Københavns Universitet; ved eksamen artium fik han udmærkelse. 1808 blev han alumnus i det pædagogiske seminarium og lærer i det Schouboeske Institut, 1810 adjunkt ved Latinskolen i Nyborg, 1811 ved katedralskolen i Odense, 1817 dr. phil. for en afhandling De causis propagatæ celeriter in Dania reformationis, 1819 overlærer i Nyborg, 1833 rektor i Horsens.

1824 var han blevet medlem af Det kongelige danske Selskab for Fædrelandets Historie.

1816 havde han ægtet Margrethe Dorothea Heiberg, datter af rektor Ludvig Heiberg.

Han har udgivet en oversættelse af Ciceros Om Venskab (1807) samt forskellige programmer, som bl.a. indeholder: Historiske Efterretninger om Nyborg latinske Skole (1821-23) og Samling af danske Ord, som kunne tilføjes Molbechs Ordbog (1843).

Kilder 
 Thomas Hansen Erslew, Almindeligt Forfatterlexicon for Kongeriget Danmark med tilhørende Bilande fra 1814.
 Universitetets Acta solennia ved Reformationsfesten 1817.
 Tetens, Tale ved Mülertz' Jordefærd (1844).

Skolefolk fra Danmark
Historikere fra Danmark
Personer fra Kalundborg
Personer i Dansk Biografisk Leksikon
Dansksprogede forfattere fra Danmark
Fletch - hva' var navnet?

Fletch – hva' var navnet? er en amerikansk komediefilm fra 1985 instrueret af Michael Ritchie efter manuskript af Andrew Bergman baseret på en række romaner af Gregory Mcdonald. Filmen har Chevy Chase i hovedrollen som Fletch, en journalist der skriver under pseudonymet Jane Doe.

Medvirkende 
 Chevy Chase
 Joe Don Baker
 Dana Wheeler-Nicholson
 Richard Libertini
 Tim Matheson
 M. Emmet Walsh
 George Wendt
 Kenneth Mars
 Geena Davis
 George Wyner

Eksterne henvisninger 
 

Amerikanske film fra 1985
Komediefilm fra USA
Åredrevet fartøj

Et åredrevej fartøj er et fartøj, der drives ved håndkraft – ikke ved sejl eller med maskine. Kendetegnende for fartøjer, der hører til denne slags, er, at de er på en gang lette og samtidig sødygtige.

Byggematerialet beror som regel på omgivelserne: i skovrige egne laves båden af træ, i polare egne – hvor træ er sparsomt – af skind spændt ud over en træramme.

Åredrevne fartøjer kan anvendes såvel på indsøer som til havs.

Åredrevne fartøjer var formentlig helt enerådende frem til bronzealderen, hvorefter både med sejl begyndte at vinde frem. I Norden synes sejldrevne fartøjer først at vinde frem ved overgangen fra jernalder til vikingetid, det vil sige omkring år 700.

Til de åre- eller pagajdrevne fartøjer hører:
ege (fartøj)
Hjortspringsbåden
kajak
kano
knobskib
Konebåd (umiak)
Nydambåden
robåd
Sutton Hoo

Skibstyper